CELEX: 
Language: da
Date: 2020-09-24 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2018/848 for så vidt angår særlige produktionsregler for økologisk produktion

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Efter vedtagelsen af den nye forordning om økologisk produktion, er det nødvendigt at vedtage en delegeret forordning om supplerende regler til forordning (EU) 2018/848 for så vidt angår de særlige produktionsregler, således at undtagelser fra reglerne for økologisk produktion kan finde anvendelse i katastrofesituationer. Producenterne har behov for retssikkerhed med hensyn til de nye regler, der kommer til at finde anvendelse i katastrofesituationer, og EU-medlemsstaterne har behov for tilstrækkelig tid til at indarbejde disse nye regler i deres nationale lovgivning.
            
            
               2.HØRINGER FORUD FOR RETSAKTENS VEDTAGELSE
            
            
               Retsakten er blevet drøftet grundigt med medlemsstaterne i Ekspertgruppen vedrørende Økologisk Produktion og med de vigtigste organisationer, der repræsenterer den økologiske sektor, dvs. IFOAM, COPA-COGECA og EOCC. Generaldirektoratet for Landbrug og Udvikling af Landdistrikter har i forbindelse med udarbejdelsen af disse regler arbejdet tæt sammen med andre generaldirektorater om spørgsmål henhørende under deres specifikke ekspertiseområder. WTO-partnerne er blevet underrettet, og der er endvidere afholdt en almen offentlig høring. Efter den almene offentlige høring blev retsakten rettet for at sikre overensstemmelse med bestemmelserne i del I, punkt 1.8.5, i bilag II til forordning (EU) 2018/848.
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved denne delegerede retsakt fastsættes der mulige undtagelser fra reglerne for økologisk produktion i katastrofesituationer som "ugunstige vejrforhold", "dyresygdomme", "miljøhændelse", "naturkatastrofe", "katastrofal hændelse" eller eventuelle sammenlignelige situationer samt de procedurer, som EU-medlemsstaternes kompetente myndigheder skal anvende, og regler om overvågning og rapportering.
            
            
               KOMMISSIONENS DELEGEREDE FORORDNING (EU) …/…
            
            
               af 24.9.2020
            
            
               om supplerende regler til Europa-Parlamentets og Rådets forordning (EU) 2018/848 for så vidt angår særlige produktionsregler for økologisk produktion
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007
                  1
               , særlig artikel 22, stk. 1, litra b) og c), og
            
            
               ud fra følgende betragtninger:
            
            
               (1)I kapitel III i forordning (EU) 2018/848 fastsættes der generelle produktionsregler for økologiske produkter. 
            
            
               (2)Visse hændelser såsom ekstreme vejrforhold eller udbredte dyre- eller plantesygdomme kan have alvorlige følger for den økologiske produktion i de berørte bedrifter eller produktionsenheder i Unionen. For at den økologiske produktion kan videreføres eller genoptages, er det i forordning (EU) 2018/848 fastsat, at der skal vedtages særlige produktionsregler, forudsat at disse er begrænset til situationer, der kan betegnes som katastrofesituationer i Unionen, under hensyntagen til forskellene i den miljømæssige balance, klimaforhold og lokale forhold i Unionens fjernområder.
            
            
               (3)I betragtning af de mange forskellige tilfælde og omstændigheder, der kan opstå i medlemsstaterne, og den manglende erfaring med anvendelsen af artikel 22 i forordning (EU) 2018/848, er det på nuværende tidspunkt ikke muligt at fastsætte fælles kriterier på EU-plan for at afgøre, om en situation kan betegnes som en katastrofesituation. Det bør dog fastsættes, at den medlemsstat, i hvilken der er opstået en sådan situation, træffer en formel afgørelse om at anerkende situationen som en katastrofesituation. Denne formelle afgørelse bør træffes enten for et helt område eller for en enkelt erhvervsdrivende. 
            
            
               (4)Anvendelsen af særlige produktionsregler i Unionen må begrænses til det strengt nødvendige for videreførelse eller genoptagelse af den økologiske produktion. Undtagelserne i nærværende forordning bør derfor være tidsbegrænsede og kun indrømmes for de berørte produktionstyper eller, hvis det er relevant, parceller, og for alle berørte erhvervsdrivende i det pågældende område eller for den enkelte erhvervsdrivende, der er omfattet af den formelle afgørelse.
            
         
         
            
               (5)Der bør ved nærværende forordning fastsættes særlige produktionsregler i form af undtagelser og betingelserne herfor, der i katastrofesituationer kan anvendes på planteproduktion, animalsk produktion, akvakulturproduktion og vinproduktion.
            
            
               (6)Hvis erhvervsdrivende, der er berørt af katastrofesituationer, ikke kan få adgang til økologisk planteformeringsmateriale eller omlægningsplanteformeringsmateriale til økologisk produktion af planter og planteprodukter, bortset fra planteformeringsmateriale, er det nødvendigt at give disse erhvervsdrivende mulighed for på visse betingelser at anvende ikkeøkologisk planteformeringsmateriale.
            
            
               (7)Hvis der forekommer en høj dødelighed blandt dyr, herunder bier eller andre insekter, i en bedrift eller en produktionsenhed, og erhvervsdrivende ikke kan få adgang til økologiske dyr, bier eller andre insekter for at forny eller genopbygge deres besætning eller flok, er det nødvendigt at give disse erhvervsdrivende mulighed for at anvende ikkeøkologiske dyr på visse betingelser.
            
            
               (8)Da visse ekstreme vejrforhold såsom alvorlig tørke eller oversvømmelse i væsentlig grad kan mindske tilgængeligheden af økologisk foder eller foder fra omlægning, er det nødvendigt at give de berørte erhvervsdrivende mulighed for at fodre husdyr med ikkeøkologisk foder.
            
            
               (9)Da visse hændelser såsom jordskælv eller oversvømmelser delvist kan ødelægge græsningsarealer eller bygninger til husdyr i en bedrift eller en produktionsenhed, er det nødvendigt at give de berørte erhvervsdrivende mulighed for at fravige forpligtelsen til at holde husdyr på græs eller til at overholde den maksimale belægningsgrad i bygninger og mindste indendørs og udendørs arealer som fastsat i den gennemførelsesretsakt, der er vedtaget i henhold til artikel 14, stk. 3, i forordning (EU) 2018/848.
            
            
               (10)Da visse ekstreme vejrforhold såsom alvorlig tørke eller oversvømmelse i væsentlig grad kan mindske tilgængeligheden af økologisk grovfoder, frisk eller tørret foder eller ensilage, er det nødvendigt at give de berørte erhvervsdrivende mulighed for at nedsætte procentdelen af tørstof i de daglige foderrationer til kvæg, får, geder og dyr af hestefamilien, forudsat at dyrenes ernæringsmæssige behov i de forskellige faser af deres udvikling opfyldes.
            
            
               (11)Da visse andre hændelser end klimatiske forhold såsom brande eller jordskælv i væsentlig grad kan mindske biers adgang til nektar og pollen, er det nødvendigt at give mulighed for at fodre bifamilier med økologisk honning, økologisk pollen, økologisk sukkeropløsning eller økologisk sukker, hvis familiernes overlevelse er truet. 
            
            
               (12)Da visse hændelser såsom ekstreme klimaforhold, brande eller jordskælv kan føre til en væsentlig reduktion af nektar- og pollenkilderne i visse områder, er det, hvis familiernes overlevelse er truet, nødvendigt at give de berørte erhvervsdrivende mulighed for at flytte bifamilier til områder, der ikke hovedsagelig består af økologisk producerede afgrøder eller af vild bevoksning eller ikkeøkologisk forvaltede skove eller afgrøder, der kun behandles efter metoder, der har ringe indvirkning på miljøet. 
            
            
               (13)Hvis der forekommer en høj dødelighed blandt akvakulturdyr i en bedrift eller en produktionsenhed, og erhvervsdrivende ikke kan få adgang til økologiske akvakulturdyr for at få fornyet eller genopbygget deres bestand, er det nødvendigt at give disse erhvervsdrivende mulighed for at anvende ikkeøkologiske akvakulturdyr på særlige betingelser.
            
            
               (14)Hvis visse katastrofesituationer har en negativ indvirkning på økologiske druers sundhedstilstand, er det nødvendigt at give de berørte vinproducenter mulighed for at bruge mere svovldioxid end den maksimale mængde, der er fastsat i den gennemførelsesretsakt, der er vedtaget i henhold til artikel 24, stk. 9, i forordning (EU) 2018/848, men under alle omstændigheder ikke mere end den maksimale mængde, der er fastsat i del B i bilag I til Kommissionens delegerede forordning (EU) 2019/934
                  2
               , således at de opnår et sammenligneligt slutprodukt.
            
            
               (15)Af hensyn til gennemsigtigheden og kontrollen er det nødvendigt, at oplysninger om de indrømmede undtagelser udveksles på en harmoniseret måde mellem medlemsstaterne og Kommissionen via et IT-system.
            
            
               (16)Det er nødvendigt at sikre, at erhvervsdrivende, som er omfattet af de indrømmede undtagelser, opfylder betingelserne herfor. Med henblik på kontrol bør de erhvervsdrivende opbevare dokumentation for, at de er blevet indrømmet visse undtagelser, der er relevante for deres aktiviteter, og at de opfylder de dertil knyttede betingelser.
            
            
               (17)Af hensyn til klarheden og retssikkerheden bør nærværende forordning anvendes fra den dag, hvor forordning (EU) 2018/848 finder anvendelse —
            
            
               VEDTAGET DENNE FORORDNING:
            
            
               Artikel 1
            
            
               Anerkendelse af katastrofesituationer 
            
            
               1.Med henblik på de særlige produktionsregler, der er omhandlet i artikel 22, stk. 1, i forordning (EU) 2018/848 skal en situation, for at den kan betegnes som en katastrofesituation, der kan henføres til "ugunstige vejrforhold", "dyresygdomme", en "miljøhændelse", en "naturkatastrofe" eller en "katastrofal hændelse" samt eventuelle sammenlignelige situationer, anerkendes som en katastrofesituation ved en formel afgørelse truffet af den medlemsstat, hvor situationen opstår.
            
            
               2.Afhængigt af om katastrofesituationen berører et bestemt område eller en enkelt erhvervsdrivende, henviser den i henhold til stk. 1 trufne formelle afgørelse til det berørte område eller den pågældende erhvervsdrivende.
            
            
               Artikel 2
            
            
               Betingelser for indrømmelse af undtagelser
            
         
         
            
               1.Efter den formelle afgørelse, der er omhandlet i artikel 1, kan de kompetente myndigheder efter identifikation af de berørte erhvervsdrivende i det pågældende område eller efter anmodning fra den pågældende enkelte erhvervsdrivende indrømme de relevante undtagelser i henhold til artikel 3 og de dertil knyttede betingelser, forudsat at disse undtagelser og betingelser finder anvendelse:
            
            
               (a)i en begrænset periode, der ikke er længere end nødvendigt for at fortsætte eller genoptage den økologiske produktion, som den fandt sted før datoen for anvendelsen af disse undtagelser, og som under ingen omstændigheder overstiger 12 måneder 
            
            
               (b)på særligt berørte produktionstyper eller, hvis det er relevant, parceller og
            
            
               (c)for alle berørte økologiske erhvervsdrivende i det pågældende område, eller kun for den pågældende enkelte erhvervsdrivende, alt efter omstændighederne.
            
            
               2.Anvendelsen af undtagelserne, der er omhandlet i stk. 1, berører ikke gyldigheden af de certifikater, der er omhandlet i artikel 35 i forordning (EU) 2018/848, i den periode, hvor undtagelserne finder anvendelse, såfremt de(n) pågældende erhvervsdrivende opfylder de betingelser, ifølge hvilke undtagelserne blev indrømmet.
            
            
               Artikel 3
            
            
               Særlige undtagelser fra reglerne i forordning (EU) 2018/848
            
            
               1.Uanset del I, punkt 1.8.1, i bilag II til forordning (EU) 2018/848 kan der til produktion af planter og planteprodukter, bortset fra planteformeringsmateriale, anvendes ikkeøkologisk planteformeringsmateriale, når anvendelsen af økologisk planteformeringsmateriale eller omlægningsplanteformeringsmateriale ikke er mulig, forudsat at nævnte bilags del I, punkt 1.8.5.3 og, i givet fald, kravene i nævnte bilags del I, punkt 1.7 er opfyldt. 
            
            
               2.Uanset del II, punkt 1.3.1, i bilag II til forordning (EU) 2018/848 kan besætningen eller flokken i tilfælde af høj dødelighed blandt dyr, og hvis der ikke er økologisk opdrættede dyr til rådighed, fornyes eller genetableres med ikkeøkologiske dyr, forudsat at de respektive omlægningsperioder, der er angivet i del II, punkt 1.2.2, i nævnte bilag II, er overholdt. 
            
            
               Første afsnit finder tilsvarende anvendelse på produktion af bier og andre insekter.  
            
            
               3.Uanset del II, punkt 1.4.1, litra b), i bilag II til forordning (EU) 2018/848 kan husdyr, hvis foderproduktionen går tabt eller der pålægges restriktioner, fodres med ikkeøkologisk foder i stedet for økologisk foder eller foder fra omlægning.
            
            
               4.Uanset del II, punkt 1.4.2.1, 1.6.3 og 1.6.4, i bilag II til forordning (EU) 2018/848 kan der, hvis produktionsenheden for husdyr er berørt, foretages tilpasning af græsning på økologiske arealer, belægningsgrad i bygninger og mindste indendørs og udendørs arealer som fastsat i den gennemførelsesretsakt, der er vedtaget i henhold til artikel 14, stk. 3, i nævnte forordning.
            
            
               5.Uanset del II, punkt 1.9.1.1, litra f), i bilag II til forordning (EU) 2018/848 kan den procentdel af tørstoffet i den daglige foderration, der skal bestå af grovfoder, frisk eller tørret foder eller ensilage nedsættes, hvis foderproduktionen går tabt eller der pålægges restriktioner, forudsat at dyrenes ernæringsmæssige behov i de forskellige faser af deres udvikling opfyldes.
            
            
               6.Uanset del II, punkt 1.9.6.2, litra b), i bilag II til forordning (EU) 2018/848, kan bifamilier, hvis familiernes overlevelse er truet af andre årsager end klimatiske forhold, fodres med økologisk honning, økologisk pollen, økologisk sukkeropløsning eller økologisk sukker.
            
            
               7.Uanset del II, punkt 1.9.6.5, litra a) og c), i bilag II til forordning (EU) 2018/848, kan bifamilier, hvis familiernes overlevelse er truet, flyttes til områder, der ikke overholder bestemmelserne om placering af bigårde. 
            
            
               8.Uanset del III, punkt 3.1.2.1, litra a), i bilag II til forordning (EU) 2018/848 kan akvakulturbestanden fornyes eller genetableres med ikkeøkologiske akvakulturdyr, hvis der er en høj dødelighed blandt akvakulturdyr, og hvis der ikke er økologisk opdrættede dyr til rådighed, forudsat at økologireglerne følges for de sidste to tredjedele af produktionscyklussen.
            
            
               9.Uanset den gennemførelsesretsakt, der er vedtaget i henhold til artikel 24, stk. 9, i forordning (EU) 2018/848, og som navnlig fastsætter betingelserne for anvendelse af produkter og stoffer, der er tilladt i økologisk produktion, kan der bruges svovldioxid til fremstilling af produkter i vinsektoren inden for rammerne af den maksimale mængde, der er fastsat i del B i bilag I til delegeret forordning (EU) 2019/934, når de økologiske druers sundhedstilstand gør det nødvendigt for vinproducenten at bruge mere svovldioxid end de tidligere år for at få et sammenligneligt slutprodukt.
            
            
               Artikel 4
            
            
               Overvågning og rapportering
            
            
               1.Medlemsstaterne underretter straks Kommissionen og de øvrige medlemsstater om de undtagelser, som deres kompetente myndigheder har indrømmet i henhold til denne forordning, via et IT-system, der er stillet til rådighed af Kommissionen, og som muliggør elektronisk udveksling af dokumenter og oplysninger.
            
         
         
            
               2.Alle erhvervsdrivende, som er omfattet af de indrømmede undtagelser, opbevarer dokumentation vedrørende de indrømmede undtagelser samt dokumentation for anvendelsen af disse undtagelser i den periode, hvor disse undtagelser finder anvendelse.
            
            
               3.De kompetente myndigheder eller, hvis det er relevant, medlemsstaternes kontrolmyndigheder eller kontrolorganer verificerer, at de erhvervsdrivende opfylder betingelserne for de indrømmede undtagelser.
            
            
               Artikel 5
            
            
               Ikrafttræden og anvendelse
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra [datoen for anvendelsen af forordning (EU) 2018/848].
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 24.9.2020.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 150 af 14.6.2018, s. 1.
               
               
                  
                     (2)
                  
                        Kommissionens delegerede forordning (EU) 2019/934 af 12. marts 2019 om supplerende regler til Europa-Parlamentets og Rådets forordning (EU) nr. 1308/2013 for så vidt angår vindyrkningsområder, hvor alkoholindholdet kan forhøjes, de tilladte ønologiske fremgangsmåder og restriktioner for produktion og konservering af vinavlsprodukter, minimumsalkoholindholdet for biprodukter og deres bortskaffelse samt offentliggørelsen af OIV-dossierer (EUT L 149 af 7.6.2019, s. 1).